Ko winndannde nde Dr.Oumar Bassoum winndunoo e nder lowre mum.gallegaynaako.info, egguɗen ɗum ɗo, taw ko wonndude e yamiroore makko. Dr Oumar Bassoum ko doktoor witirneer kono kadi ko o pullo kiraanoowo lenyol ngol, ɗuum ma feeny e winndannde he (jaraani ko miɗo yaajnoo heen). Ko winndiyanke ballifiiɗo ko faayodini e nder ganndal ngal o yahri ngal tawa ko e ɗemngal Pulaar.So Allah yantii heen maa ɗum muule saro, lenyol ngol kala naftoro.
Ko Pulaar woni ɗemngal ngal galle gaynaako huwtorto e lowre mum. Miin Oumar Bassoum mbiɗo fiɓi etaade winndude e ɗemngal Pulaar. Ngati mbiɗo yananaa winndereyankaagal Pulaar fawaade mi, e jeyeede fulɓe e leyɗeele keewɗe ceertuɗe e nder Afrik. Yantude heen kadi, e saraade Fulɓe hannde o e denndaangal duuɗe winndere nde. E ngal goɗɗondiral e ngol ceertugol fof haɗaani Fulɓe kam waawde Pulaar mumen, gila e haalde haa e janngude kam e winndude. Ko ɗuum waɗi kala ko winndaa e Pulaar janngete, kadi kala ko haala e Pulaar nanete.
Jeyeede Fulɓe e leyɗeele keewɗe e nder Afrik ko ɗuum addaniɓe janngude e waawde ɗemɗe ɗe halfunooɓe ngaddunoo e nder Afrik. Kadi yahde Fulɓe e duuɗe goɗɗe ko ɗuum addaniɓe faggitaade ɗemɗe goɗɗe, ngam ɓe tawoyii jom ɗeen ɗemɗe ɓe nguurdi e mumen. Ko ɗee geɗe noddi fodde ɓiɓɓe Fulɓe fof e ɓeydaade nanqtaade e ɗemngal Pulaar ngati hankadi alaa ɗo ɓe mbaawi huwtondirde e paamondiral so wonaa e ɗemngal Pulaar. Yeru, Nalla Bassoum ina jibinaa Senegal ina janngi toon French mum e Fatoumata Kane ina jibinaa United State of America ina janngi toon English mum Alla resaɓe reenaɓe haa e duuɓi garooji ɓe kawroyaa to galle baaba maɓɓe Yaquuba Kane ɓe tawa ɗoon Gelaajo Kane kamne ko jibinannde Japan Ina janngi Japanese mum. Ɗo ɓe mbaawata haaldude, nanandirde e faamandirde tan ko e ɗemngal Pulaar. Ngam o yeru laatoyoo, ina waɗɗii e baabiraaɓe maɓɓe hannde o janngin’de Pulaar haa ɓe mbaawoyaa ɗemngal Pulaar; hono no, mbaawiri ɗemngal Pulaar nii.
E nder ndee winndannde maa mi eto heen fenynyin’de miijo am, e kaa ngonka ka lenyol Fulɓe woni ka, so jeyeede leyɗeele keewɗe ceertuɗe e nder Afrik hol lor gonɗo heen e hol nafoore jogornde danyeede heen, faweede Fulɓe ɗemɗe halfunooɓe ɓe hol lor gonɗo heen e hol nafoore jogornde danyeede heen, jaaɓneede Fulɓe e ɗemɗe hoddiiɓe mumen e lor gonɗo heen, yaltude duunde Afrik ndee naata e duuɗe winndere nde hol lor gonɗo heen e hol nafoore jogornde danyeede heen, hol no Pulaar danyirta yakawere hesere e nder ɗii duuɓi garooji, hol to poolgu ɗemɗe tolni hannde o e winndere nde, hol darnde lenyol Fulɓe foti daraade heen, hol ko ɗemngal sokli e ɓiɓɓe lenyol mum, hol ko jari nyemtin’de, hakkunde Fulɓe e ɓaleeɓe ɓe njiidunoo ɓe e hol no Fulɓe caltorto.
Jeyeede Fulɓe e leyɗeele keewɗe ceertuɗe e nder Afrik:
Hol lor gonɗo heen?
Nde wonnoo Fulɓe ina njeyaa e leyɗeele keewɗe e nder Afric. Ko ɗuum waɗi kulhuli tuubakooɓe halfunooɓe Afrik ɓe ina mawnunoo e Fulɓe kam e Pulaar mumen ngam ɗemngal mawnir ngal nii so joomum en telɓinaaka ina mbaawi sukkan’de Afrik yolnde jokkondiral, kaaldigal e nanondiral haa rontina duɗe ganndal e pinal laatonoo Afriknaaɓe laamu e koongu njuɓɓinira ngaluuji mumen e konuuji mumen pota e maɓɓe. So ɓurɗoma doole ina hooni e dow maa faayi aɗa jogori ittude nguun koongu, ko lorat maa ko a waawataa ɗum janqtaade. Kono gore am, kala ɓiɗɗo Afriknaajo mo yuurnitaaki sikkat ko Fulɓe tan lori e telɓingol Pulaar; kono alaa dey, ko Afrik fof lori e telɓingol gootal e ɓurngal mawnude e ɗemɗe mum.
Hol nafoore jogornde danyeede heen?
Ko Pulaar jogori wonde ɗemngal denndinoowal Afrik to bannge jokkondiral. Ko ɗuum waɗi haa jooni ndaakon tokoson ina nodda yoo Afrik renndu, kono so a hettiima kon maa a tow wonaa goonga e makkon. So wonno goonga e makkon maa a nananno so e kon ndokka cenŋɗe hol no Afrik fotata renndirde, maa kon njoofotono Tabital Pulaagu winndere ngam won’de ngal ngoorondi ngootaagu Afrik, ngati ina laaɓi cer alaa ɗemngal e ɗemɗe Afriknaaɓe baawngal renndinande ɓiɓɓe Afriknaaɓe jeyaaɓe leyɗeele e nder Afrik potɗe nii heewde tawa ina kaala ɗemgal gootal, so wonaa Pulaar. Caragol Fulɓe e Pulaar mumen e nder Afrik rokkii Afriknaaɓe ɗemngal ngal ina kuwtoro haa mbaawa yondinaade e ɗemɗe halfunooɓe hanki tawa ko e teddungal ɓiɓɓe Afriknaaɓe fof. Ko ndee nafoore Fulɓe e Pulaar mumen njoganii Afrik. Mate Afrik ina ƴetta huwtoro ndee nafoore, walla ina welsindoo woppa ndee nafoore? ɗuum fawii ko e hol ɗo Afriknaaɓe tolnii e gonqɗin’de ngootaagu Afrik.
Faweede Fulɓe ɗemɗe halfunooɓe ɓe:
Hol lor gonɗo heen?
Lor gonɗo heen o ko won’de e nder nokku mumen tan haa halfooɓe pawa e mumen ɗemɗe ɗe nganndaa miijaaki. Alaa, alaa tan, haa laati e dow mumen. Ko Fulɓe mbaɗi e ɗemɗe halfunooɓe ɗee, so ɓe mbaɗiino ɗum e ɗemngal maɓɓe tawatnoo ko ɓe ndiwiino ɗo, ɓe ƴetti nyiiɓirgal maɓɓe e hakkunde leñɗi winndere; hono no, halfunooɓe ɓe ɓee ƴettiri nyiiɓirgal mumen e hakkunde leñɗii winndere jooni nii. Ɗemɗe halfunooɓe ɗee, keedi ɗemɗe halfaaɓe ɗee fof e fuɗɗoode moƴƴere; ko noon ne kay, ɗe keediri ɗemngal Pulaare ne e fuɗɗoode moƴƴere. Ndeen fuɗɗoode moƴƴere woni, cukalel danya duuɓi jeeɗiɗi woppinee duɗal ɗemngal mum naatnoyee duɗal ɗemɗe maɓɓe. Lenyol noon yoo anndu, so ɓiɓɓe maggol naatnetaake duɗe ɗemngal maggol, ngol waawataa danyde jan’de saka ngol heɓa ganndal. Fulɓe ɓe France tawnoo ɓe njanngii ɗemngal French, ɓe Portugal tawnoo ɓe njanngii ɗemngal Portuguese kadi ɓe England tawnoo ɓe njanngii ɗemngal English. Ɗemngal Arab noon ko ɗemngal ɓooyngal e nder fulɓe ngam saraade Diine Lislaamu o e nder diwanuuji Fulɓe. Ko ɗuum waɗi ɗemngal Arab kam feccaani Fulɓe, ko Fulɓe fof poti heen ngati nde ari nde fawaama e dow Fulɓe fof.
Hol nafoore jogornde danyeede heen?
Ɗee ɗemɗe halfuɓe ceertuɗe pawiiɗe e dow Fulɓe, hannde o ko kannje njogi ganndal e teknoloogi ko zuum wazi ze hivindaade winndere nde. Ɗuum dey so huwtoraama e nder lenyol gootol danyngol renndinde ɗee ɗemɗe fof e nder mum ina foti yawnude ɓamtaare ngol ɗoon lenyol. Tigi tigi, ko ɗuum woni lenyol Fulɓe heɓii geɗal mum e ganndal e teknolooji moftinooɗo e nder ɗee ɗemɗe, ɓaydi ganndal e teknolooji heɓirtee ko janngeede e faameede; ɗuum noon Fulɓe keɓii, heddii kay ko hol no ɓe kuwtorto ngal ganndal e o teknolooji haa ɓe panndina hen ɓamtaare e teddungal lenyol maɓɓe; hono no, leƴƴi ɓamtiiɗi tedduɗi mbaɗi nii. Yeru, e yontaaji ɓooyɗi ɗii tuubakooɓe njanngoyiino ɗo Misra (Afrik), nde ɓe mbaawi ɓe ngarti ndee aduna seediima no ɓe mbaɗi. E yontaaji kesiɗi ɗii Japannaaɓe njanngoyiino to Europe, nde ɓe mbaawi ɓe ngarti ndee aduna seediima no ɓe mbaɗi. E ko nganndumi nde tawnoo njanngumi ko Libya, mbiɗo anndi Professoraaji jannginɗi mi ɗii won e maɓɓe jannguɓe Arab, English, Russia, French e ɗemɗe goɗɗe, kono Libya wiyiɓe tan ko ganndal e teknolooji sokla mbaɗtee fof e Arab njannginon sukaaɓe men. Haala Isiraa-iila naaɓe kam maataw suusaaka haaleede! Jooni jooni tan ina ummitii e leyɗeele ceertuɗe, gooto e mum en kala ene addori ɗemngal leydi ndi ummii ndi,kono, nde njiɗnoo won’de yimɓe tedduɓe coornu ɗemɗe janane ladde nangitii e ɗemngal mumen Ebriya. Fawaade e ɗi yeruji, Fulɓe ina njogi no kuwtortoo ngal ganndal e o teknolooji haa ɓamtoo tedda, ɓaydi ina tabiti kam ɓiɓɓe Fulɓe fof ndenndi Pulaar mumen o. kono nokku heen fof ina herorii ɗemngal halfunooɓe ɗum ɓe; e nder ɗuum, haa Fulɓe itta ɗii ɗoo keeri hakkunde mumen ɓe caltoto kalifaandi tawa luure e hareeji ngalaa heen yoo be piɓ heen ko tiiɗi ɓe nanngitoo e Pulaare maɓɓe. Mo ina haala e maɓɓe fof yoo haal pulaar; mo ina winnda e maɓɓe fof yoo winndu e Pulaar; golle maɓɓe e mbaylaandi maɓɓe fof yoo won e Pulaar. Ngam tabitin’de pulaagu e winndere nde, kala ɗemngal walla ganndal ngal gooto e maɓɓe waawi walla anndi so ina winnda yoo winndu ɗuum e Pulaar, ngati ko Pulaar tan woni ko ɓe ndenndi, kadi ko Pulaar reeni lenyol maɓɓe e neɗɗaagu maɓɓe.
Jaaɓneede Fulɓe e ɗemɗe hoddiiɓe e lor gonɗo heen
Ko laaɓi tan lor bonɗo hebtiima Fulɓe e ngol ɗoo jaaɓnugol ngol ɓe njaaɓna e ɗemɗe hoddiiɓe maɓɓe. Ngati kamɓe e hoddiiɓe maɓɓe ɓee fof nanndi kadi njiidi alaa ko seerndiɓe so wonaa ɗemngal.Ɗuum noon kala e maɓɓe goppuɗo ɗemngal mum naatti e ɗemngal woɗɓe ɓee waasat neɗɗaagu mum ngu ɗemngal mum joganinoo ɗum ngu. Ko neɗɗo anndi fof yoo anndu won’de ko ɗemngal tan woni wonki lenyol. Ko ɗuum waɗata so lenyol welsindiima haa jaaɓnaama e ɗemɗe janane haa woppirii mum ɗemngal mum yoo ngol anndu warngo maggol timmi to bannge nguurndam leƴƴi.
Ngol ɗoo jaaɓnugol ummori Fulɓe ko e ɗaweede e kaalirɗe e kollirɗe (ayaawooji kabrirɗi) leyɗeele mumen ɗe nguuri e mumen ɗe, haa wonti ɓe kaalata nane, ɓe mbaɗataa yiyyee, ko e ɓe njappi noppi tan e ɓe keɗanii haalooɓe e kadi ko ɓe peerti gite tan e ɓe ndaarana waɗooɓe. Yeru e Senegal, cukalel so baaba mum soodat (TV) hiirata yeeɓde ko haala Wolof en e magooji mumen tan haa (TV) udda, ko ɗoo jaaɓnugol haaɗata. Eteene ko haalete ko e eko waɗeteeko fof so renndii alaa ko nafata. Kadi ko bolle puuyɗe mehe ina carde ɗemɗe mumen e ngalu leydi ngu yimɓe fof ndenndi. Etee ko haalirtee koo ko yimɓe fof ndenni fotnoo ko fecceede ɗemngal fof haala heen fodde mum. Hay so wonno, University men yiyti sodorde no naange waɗtirtee yakawere, walla Dr. Sammba yiyti lekki cafroowi (AIDS). Kono ko, tele udditde tan mooriiɗo resta yalta heen ina wiyyee resta, rasta, walla kabaruuji ina kaale tan tawa ko en ndokkaama walla en nyamlaama, ɗuum kay jaraani ko yimɓe ina njaaɓnee heen hay e ɗemngal gootal, tan ɗemɗe mumen ina mbare tan e meere meƴƴelde.
Fulɓe mbelsindiima koye mumen haa ɓe njaaɓii eko jaraani jaaɓde so ɗemɗe ɗe moftaani ganndal naatanaani ɓamtaare so ɓe njaaɓi heen alaa ko ɓe njogori danyde heen so wona saayde. Ngati hay so ɓe caayi e majje ɗee mbaawata gasnande ɓe hay huunde sabu kannje e nder majje ko ɗe katojinɗe e ɗemɗe goɗɗe mbele e ɗe ndanya huunde. Ɗuum noon Fulɓe ne ɓaydi njananaama diwde Pulaar mumen maɓɓoyoo e ɗemɗe hoddiɓe mumen ɗee wayi kono diwde maɓɓoo e feetere jayngol nii, ngati maa ɓe ndiwtu laawol gonngol tawa doole gustiima. Ko laaɓi tan alaa ko wiyyi giƴum baaba saka ina yawoo ɗum. Enen Afriknaaɓe fof ko en daɗaaɓe eɗen njiilo no keɓtortoɗen, ɗuum noon alaa ko Fulɓe njaaɓnete saka ina njaaɓe e hay gootal e ɗemɗe Afriknaaɓe so wonaa haa telbine koye mumen e ko jaraani. Ko foti jaran’de Fulɓe hannde o ko woppude kala ɗemɗe hoddiiɓe maɓɓe ɓe nanngitoo e ɗemngal Pulaar.
Yoo fulɓe nganndin en laamuuji e yimɓe leyɗeele mumen; haa teeŋti e leydi mbaandi no Senegal, yoo ngoppu ndee yawaare nde njawii ɗumen so arde e winnditaade yimɓe leydi tan ndewa e mumen tan ina mbiya oɗon nana ɗemngal Wolof so ɓe mbii e ɓe mbaawi tan mbinnda ɓe e lenyol Wolof. Hol to ɗuum fawii? So wonaa tan e yawaade e yiɗde jaasnude yimɓe. So wonno ɗuum ina sella ndeke aan mbinndittooɗo o aɗa foti winnditaade mo ko adii fof e lenyol makko ngol, nde naatana winndude mo kadi fawaade e fodde ɗemɗe ɗe o nanata ɗee fof ndeen noon hay gooto anndata hol yimɓe njogorɗaa winnditaade. Ɓeydu heen kadi, So nan’de ɗemngal waɗtanno yimɓe e leƴƴi ɗeen ɗemɗe, ndeen kay hoohooɓe Afriknaaɓe to bannge dawrugol e diine Nasaara fof mbinnditenoo ko e leyɗeele tuubakooɓe he ngati kamɓe fof eve nana eɓe mbaawi ɗemɗe tuubakooɓe ɗee; hono no, tuubakooɓe ɓe mbaawiri ɗemɗe mumen nii, kadi, denndaagal hoohooɓe Diine Lislaamu ɓe fof potnoo ko winnditeede ko e leyɗeele Arabeeɓe hee ngati kamɓe fof e ve nana e ve mbaawi zemngal Arab hono no Arabeeve mbaawiri zemngal Arab nii. So tawii ɗuum fof waɗaaka hoohooɓe ɓe fof mbinndaama e nder leƴƴi ɗi njeyaa ɗii. Zuum noon nan’de zemngal Wolof e nder Senegal jaraani ustude limoore Fulve saka ittude goodaangal ɓiɓɓe lenyol mumen ina wattoyee lenyol Wolof. Alaa dey! kon peejon ko coofkon ngoppee ɗumen, ngati njiitaama alaa ko kon ngoni so wonaa yiɗde famɗin’de yimɓe tawa kam e hoyre mum jogoraani mawnude heen haa cay.
Fulɓe ittee e koye mon nde yawaare. Ndaroɗon darnde yiɗde won’de ngoppon o jaaɓo-jaaɓo mo alaa ko waawi nafde on so wonaa ko lori on.
Winndande ndee maa jokku, doge goɗɗe ene ngara so Geno jaɓi jaabiima.
fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn